
Családi vállalkozások vállalatkormányzási és generációs jellemzői Magyarországon

A családi vállalkozások iránti kutatási érdeklődés az elmúlt években Magyarországon is élénkült, elsősorban az utódlási és professzionalizálódási folyamataikat illetően. Jelen kutatásban interjús és kérdőíves adatfelvételre építve a családi vállalkozások vállalatirányítási, vállalatkormányzási gyakorlatát vizsgálom az alábbi kutatási kérdések mentén:
1.) Melyek a hazai családi vállalkozások által ismert és alkalmazott vállalatkormányzási módszerek?
2.) Van-e összefüggés a családi vállalkozás vezetése során alkalmazott módszerek és a családi cég generációs jellemzői között?
3.) A vállalat mérete, életkora, azaz a cégdemográfiai jellemzők meghatározóak-e a vállalatkormányzás módszertana kapcsán?
4.) Van-e összefüggés a családi vállalkozásban alkalmazott menedzsment kontroll és vállalatkormányzási módszerek között?
A dolgozatomban kitérek a kutatás elméleti hátterének ismertetése kapcsán a családi cégek nemzetgazdasági jelentőségén túl a fogalmi keret sokszínűségére, a családi cégek típusaira és a vállalatkormányzás nemzetközi szakirodalomban megjelenő jó gyakorlataira.
A szakirodalmi áttekintés mellett egy rövid kutatásmódszertani fejezetet követően az empirikus kutatásaim eredményeinek bemutatására térek ki. A kérdőíves felmérés statisztikai elemzését követően a három vizsgált családi cég vezető tisztségviselőivel készített interjúk feldolgozását ismertetem.



